MADRID. Vytýkajú vláde, že považuje vzdelávanie za výdavok, čo povedie k nižšiemu počtu učiteľov.
Demonštranti niesli transparenty s nápismi "Nie škrtom" a "Na obranu verejného vzdelávania". Učitelia v Madride vo štvrtok štrajkovali, bol to už šiesty štrajk, ktorý narušil vyučovanie od septembrového začiatku školského roka.
Protesty vyvolalo nariadenie regionálnych vlád, že učitelia musia odučiť týždenne o dve hodiny viac na triedu, čo povedie k zníženiu počtu pedagógov.
Vzdelávanie je v Španielsku riadené na regionálnej úrovni. Príkaz vydaný učiteľom iniciovali miestne vlády, v ktorých má rozhodujúce slovo stredopravá Ľudová strana (PP).